Diari Oficial de la Generalitat Valenciana


Sumari del DOGV 6045, del 29-06-2009 (2009/7605)

DECRET 87/2009, de 26 de juny, del Consell, pel qual es concedix la Creu d'Honor de l'Orde de Jaume I el Conqueridor a Mikhaïl Serguèievitx Gorbatxov.
------------------------------------------------------------------------------------------------------------------------------------------------------

### Dades del document

Número de DOGV
:   6045

Data del DOGV
:   29-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/7605


Data del document
:   26-06-2009

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 87/2009, de 26 de juny, del Consell, pel qual es concedix la Creu d'Honor de l'Orde de Jaume I el Conqueridor a Mikhaïl Serguèievitx Gorbatxov. [2009/7605]  
Pel Decret 12/2008, d'1 de febrer, del Consell, es va constituir l'Orde de Jaume I el Conqueridor, per a distingir aquelles persones físiques o jurídiques que, pels seus mèrits, s'hagen destacat en els àmbits cultural, professional, econòmic, cívic o social, o pels seus servicis al desenvolupament i progrés de la Comunitat Valenciana, a la recuperació i dignificació de la seua cultura, identitat i símbols, i a la difusió dels valors autòctons del poble valencià.  
En l'article 4 s'establix que la Creu d'Honor de l'orde podrà ser concedida a persones físiques que no hagen nascut a la Comunitat Valenciana o que, en el moment de la concessió, no tinguen la condició política de valencià.  
Mikhaïl Serguèievitx Gorbatxov, nascut a Privolnoje (Stavropol), en 1931, ha sigut l'últim dirigent de la Unió de Repúbliques Socialistes Soviètiques. Com a president del Presídium del Soviet Suprem va introduir la perestroika o reestructuració en política interior de la Unió Soviètica, i va instaurar mesures liberalitzadores que, tendint a la descentralització en l'economia, han aconseguit una modernització del seu país.   
Amb el nom de glasnost (o transparència) va posar en marxa profundes reformes tendents a instaurar la llibertat d'expressió i d'informació. Amb esta finalitat, va modificar la Constitució per a introduir la pluralitat de partits polítics, i va dur a terme oportunes reformes que van aconseguir una profunda democratització, no sols de la mateixa Rússia, sinó també en tot l'est europeu.  
En l'àmbit internacional va portar l'obertura exterior de la Unió Soviètica i l'estretiment de les relacions entre la Unió Soviètica i Occident. Amb això, va aconseguir la fi de la guerra freda i la distensió política.  
Ha sigut tal la importància dels seus èxits que ha merescut el reconeixement internacional, per mitjà de la concessió de nombrosos premis, com el Nobel de la Pau en 1990 o el Príncep d'Astúries en 1989.  
Per això, com a reconeixement a labor desenvolupada al llarg de la seua vida en pro de la defensa de les llibertats i la democràcia, així com a la pau internacional, a proposta del president de la Generalitat i amb la deliberació prèvia del Consell, en la reunió del dia 26 de juny de 2009,  
DECRETE  
Article únic   
Concedir la Creu d'Honor de l'Orde de Jaume I el Conqueridor a Mikhaïl Serguèievitx Gorbatxov.  
DISPOSICIÓ FINAL  
Única  
Este decret tindrà efectes des del dia que s'aprove.  
València, 26 de juny de 2009  
El president de la Generalitat  
FRANCISCO CAMPS ORTIZ